Rogožarski AŽR

**AŽR** je jugoslovenski školski avion za prelaznu-lovčku obuku dvosedi, jednomotorni dvokrilac koji je proizveden 1930. godine u jugoslovenskoj firmi Rogožarski iz Beograda.

## Projektovanje i razvoj
Avion AŽR je projektovao inž. Viljem Šuster krajem 1929., početkom 1930. godine. kada se završava i izrada prototipa. Prvi probni let je obavio fabrički probni pilot Bogomil Jaklič 5. novembra 1930. god. Avion je namenjen vojnoj upotrebi tj. prelaznoj lovačkoj obuci vojnih pilota i trebalo je da zameni zastarele avione Hansa Brandenburg.
  
## Tehnički opis
Avion je bio dvokrilac sa donjim krilom manjim od gornjeg. Avion je bio opremljen radijalnim, vazduhom hlađenim motorom sa sedam cilindara Valter - Kastor 240 KS i drvenom dvokrakom elisom fiksnog koraka. Avion je imao duple komande a dva člana posade (pilot i instruktor letenja) su sedeli jedan iza drugog. 
Trup aviona, pravougaonog poprečnog preseka je u celosti izrađen od drveta obložen šperom. Krila su sa zaobljenim krajevima, sa svake strane povezana parom metalnih upornica i žičanim zatezačima. Konstrukcija krila je izvedena od drveta presvučena platnom. Stajni trap je bio fiksan bez osovine.

## Operativno korišćenje
Nakon završenih fabričkih ispitivanja avion je ispitala i komisija Komande VV i nije dozvolila serijsku proizvodnju zbog niza uočenih nedostataka u upravljivosti avionom. Fabrika je avion od 1931. godine koristila u reklamne svrhe: demonstracione letove, učešće na aero-mitinzima, takmičenjima za kraljev pehar i slično, nadajući se ipak da će doći do aranžmana sa vojskom. S obzirom da do toga nije došlo Rogožarski je odustao od daljeg usavršavanja aviona **AŽR** registrovao ga je kao civilni avion koji je korišćen za potreba fabrike. Avion je dobio civilnu registraciju **UN-PAU**. U međuvremenu nastaje velika ekonomska kriza koja je mnogo pogodila firmu Rogožarski pošto je neposredno pre toga firma izgradila nove pogone zaduživši se kod banaka a izostale su i poruđbine te je 1933. godine firma Rogožarski bankrotirala. Avion **AŽR** je stajao u hangaru nije leteo i čekao je bolje dane, stoga nije dobio novu registracionu oznaku (YU...). U leto 1934. godine, posle saniranja fabrike koja sada postaje akcionarsko društvo pod istim nazivom, Komanda VV otkupljuje avion **AŽR** za prilično visoku cenu i na taj način pomogla firmi Rogožarski da ispliva iz finansijskih nevolja. Posle preuzimanja avion je kod vojske korišćen za namenu za koju je i projektovan, služio je za prelaznu lovačku obuku i trenažu pilota lovaca sve do 1937. godine kada je povučen iz upotrebe.

## Zemlje koje su koristile ovaj avion

* :

## Povezano
* Hanza Brandenburg
* Fabrika Aviona Rogožarski A. D.

## Reference

## Literatura
* Gunston, Bill. *World Encyclopedia of Aero Engines*. Cambridge, England. Patrick Stephens Limited, 1989. 
* 
* D. Lučić: Osnovi praktične aerodinamike sa opisima aeroplana, Biblioteka „Vazduhoplovnog Glasnika“, Novi Sad, 1936,
* O. Petrović., Vojni aeroplani Kraljevine SHS/Jugoslavije (Deo II: 1931 – 1941.), Let 3/2004. Beograd, 2004.
* S. Mikić; Istorija jugoslovenskog vazduhoplovstva, Štamparija Drag. Gregorić, Beograd, 1933.
* Almanah Jugoslovenskog vazduhoplovstva 1931-1932, Beograd, Vreme, 1932.,

## Vanjske veze
* www.goldenyears.ukf.net 
* http://dictionnaire.sensagent.com/Rogožarski%20AŽR/sr-sr/